सामुदायिक वनमा कागती खेती
बाँकेको एक सामुदायिक वनले कागती खेती गर्न सुरु गरेपछि त्यसबाट सो वनका उपभोक्तालाई राम्रो आम्दानी हुन थालेको छ ।   जिल्लाको कोहलपुर नगरपालिका–१२ मा रहेको सिर्जना सामुदायिक वनले गरेको सामूहिक कागती खेतीबाट समूहले मनग्गे आम्दानी गरिरहेको सामुदायिक वनका उपभोक्ताले जनाएका छन् ।
नेपालगन्ज समाचारदातानेपालगन्ज, साउन २३ गते । बाँकेको एक सामुदायिक वनले कागती खेती गर्न सुरु गरेपछि त्यसबाट सो वनका उपभोक्तालाई राम्रो आम्दानी हुन थालेको छ । जिल्लाको कोहलपुर नगरपालिका–१२ मा रहेको सिर्जना सामुदायिक वनले गरेको सामूहिक कागती खेतीबाट समूहले मनग्गे आम्दानी गरिरहेको सामुदायिक वनका उपभोक्ताले जनाएका छन् ।सिर्जना सामुदायिक वनका अध्यक्ष सुमन पौडेलले वनको खाली एक हेक्टर जग्गामा विभिन्न प्रजातिका कागती लगाई सुरु गरिएको सामूहिक खेतीबाट १३७ जना उपभोक्ता लाभान्वित हुँदै आएको बताउनुभयो ।  उहाँले सो वनमा लगाइएका एक हजार कागतीका बिरुवाबाट राम्रो उत्पादन भइरहेको बताउनुभयो । अध्यक्ष पौडेलका अनुसार यस सिजनमा मात्र सो वनमा करिब दुई हजार आठ सय किलो कागती फलेको जनाउँदै उपभोक्तालाई सोको बाँडफाँट सुरु गरिएको बताउनुभयो । हालसम्म करिब एक हजार किलो कागती टिपेर वनका १३७ जना उपभोक्तालाई जनही सात किलोका दरले वितरण गरिएको छ । हालसम्म एक तिहाइ मात्र कागती टिपिएको र अझै दुई तिहाइ कागती टिप्न बाँकी रहेकाले हरेक उपभोक्तालाई २० किलो कागती वितरण हुने सिर्जना सामुदायिक वनले जनाएको छ । आफ्नो भागमा परेको कागती बिक्री गरेर घर खर्च चलाउने गरेको उपभोक्ताले जनाएका छन् । सो वनका उपभोक्ता विनोद थापाले आफ्नो भागमा परेको कागती बेचेर बालबालिकाको पढाइ खर्च निकाल्ने गरेको बताउनुभयो । उहाँले अन्य बाली जस्तो सधैँ हेरविचार गोडमेलसमेत गर्नु नपर्ने र बँदेल, बाँदर जस्ता जनावरले पनि कागती बालीलाई नोक्सानी नपु¥याउने हुँदा थप वनको खाली जग्गामा पनि कागती खेती विस्तार गर्ने तयारी भइरहेको बताउनुभयो । आगामी वर्षबाट कागती खेती विस्तार हुँदै गएपछि एक जना उपभोक्तालाई करिब ४० किलोसम्म कागती वितरण हुने हुँदा आम्दानी पनि बढ्ने उपभोक्ताको भनाइ छ ।  कृषि ज्ञान केन्द्र बाँकेले सामुदायिक वनमा गरिएको कागती खेतीबाट राम्रो आम्दानी हुन थालेपछि सो खेती गर्ने उपभोक्तालाई प्राविधिक ज्ञान दिनुका साथै अन्य सहयोग गरिने जनाएको छ । कृषि ज्ञान केन्द्र नेपालगन्जका प्रमुख सकिल अहमदले सिर्जना सामुदायिक वनका उपभोक्ताले गरेको कागती खेती निकै सराहनीय रहेको बताउनुभयो ।  